**עופר עיני** (נולד ב-24 בינואר 1959) כיהן כיושב ראש הסתדרות העובדים הכללית החדשה מינואר 2006 ועד מאי 2014, ואחר כך כיושב ראש ההתאחדות לכדורגל בישראל בשנים 2014–2018.

ביוגרפיה
--------

עיני נולד וגדל בבאר שבע כשני מבין ארבעה ילדים לשמעון עיני, יליד עיראק, ולולה, ילידת לוב. עיני הוא יועץ מס בהכשרתו. מנישואיו הראשונים לענת, הוא אב לארבעה ילדים. נשוי בשנית מ-2014 לעו"ד רוית דום, אותה מינה ב-2011 למנכ"לית רשת עמל. ב-2018 נולד לשניים בן.

לאחר שחרורו מצה"ל החל לעבוד בנציבות מס הכנסה. שנה לאחר מכן נבחר לוועד העובדים בסניף דרום של נציבות מס הכנסה. זמן קצר לאחר מכן מונה ליושב ראש הוועד. שמונה שנים אחר כך נבחר ליושב ראש ועד עובדי מס הכנסה הארצי.

בשנת 1999 נתמנה על ידי יו"ר ההסתדרות עמיר פרץ ליושב ראש הסתדרות עובדי המדינה. בסוף 2004 מונה ליושב ראש האגף לאיגוד מקצועי בהסתדרות. במסגרת תפקיד זה ניהל עיני משא ומתן עבור עובדי ארגונים שונים, בהם עובדי הנמלים, מע"צ וחברות נוספות.

בשנת 2006 הוא מונה ליו"ר ההסתדרות ובמקומו בהסתדרות עובדי המדינה מונה אריאל יעקבי.

פעילות ציבורית
--------------

### ההסתדרות

 ערך מורחב – **תקופת עיני בהסתדרות החדשה**  

עם בחירתו של עמיר פרץ לראשות מפלגת העבודה והתפטרותו מתפקידו כיו"ר ההסתדרות, מונה עיני להיות ממלא מקומו. לאחר מכן במאי 2012 התמודד בבחירות בראשות רשימת עוגנים מול איתן כבל תחת הסיסמה "הסתדרות בלי פוליטיקה" וזכה ל-66% מקולות הבוחרים..

כיו"ר הסתדרות, עיני הגדיל את מספר העובדים המאוגדים בהסתדרות. ב-2009 הקים את האגף להתאגדות עובדים המלווה התאגדויות חדשות משלב ההתארגנות הראשונית ועד לחתימת ההסכם הקיבוצי. עיני אף קידם חקיקה המגינה ומסייעת לעובדים בשלבי ההתארגנות הראשונים.

בשנת 2007 שימש כמתווך במשא ומתן בין ארגון המורים למשרדי האוצר והחינוך במהלך שביתת המורים הארוכה בחינוך העל-יסודי. לדברי שרת החינוך יולי תמיר, הוביל עיני לפריצת הדרך שאפשרה את חתימת ההסכם בין הצדדים.[דרוש מקור] מתווה נוסף שגיבש הוביל ב-18 בינואר 2008 לסיום שביתת הסגל האקדמי הבכיר שנמשכה שלושה חודשים. 

בשנת 2011 חתם על הסכם קיבוצי לקביעת פנסיה חובה מול נשיאות הארגונים העסקיים בראשות שרגא ברוש, ובהמשך נחתם על הסכם זה צו הרחבה שהפך אותו מחייב בכלל המשק. בפברואר 2012 יזם עיני שביתה כללית שנמשכה חמישה שנועדה לצמצם את תופעת עובדי הקבלן ולהשוות את תנאיהם לתנאי העובדים הקבועים. בסיומה חתם עיני עם האוצר הסכם המשפר את תנאי העסקתם של עובדי הקבלן במגזר הציבורי.

בנובמבר 2013 הודיע עיני שהוא פורש מתפקידו כיו"ר ההסתדרות בפברואר 2014, אך המשיך לכהן בתפקיד זה לאחר שהוגשה עתירה לבג"ץ נגד תהליך מינוי מחליפו. עיני פרש מתפקידו במאי 2014.

בפברואר 2022 הודיע עיני על התמודדתו בבחירות ליו"ר ההסתדרות החדשה בסיעת כולנו-סלע בהסתדרות מול יו"ר ההסתדרות המכהן ארנון בר דוד. הבחירות נערכו בחודש מאי ובהן קיבל עיני 22.2%. במרץ 2022 פורסם תחקיר מיזם פייק ריפורטר לפיו רשת של בוטים ופרופילים פיקטיביים פעלה בפייסבוק ובטוויטר כדי לקדם את עיני לקראת הבחירות.

### יושב ראש ההתאחדות לכדורגל

ב-31 ביולי 2014 נבחר עיני ליושב ראש ההתאחדות לכדורגל בישראל והחליף בתפקיד את אבי לוזון. הוא כיהן בתפקיד עד 2018.

פעילות עסקית
------------

באוקטובר 2014 החל עיני לשמש כיועץ לבנק דיסקונט בנושאי יחסי עבודה. בקיץ 2017 נשכר לייעץ לחברת בתי הזיקוק אשדוד מקבוצת פז לאור דרישת וועד העובדים לחתימת הסכם קיבוצי חדש. באוקטובר 2019 החל לייעץ לחברת סלקום במשא ומתן מול ועד העובדים. הוא ייעץ גם לחברת אל על בנושא יחסי עבודה

בשנת 2014 הקים יחד עם יו"ר התאחדות התעשיינים לשעבר שרגא ברוש את חברת עושרד לשיווק גז טבעי ולייצור חשמל מגז.

בינואר 2017 מונה לנשיא קרן הנדל"ן "אינבו".

קישורים חיצוניים
----------------

ויקישיתוף מדיה וקבצים בנושא **עופר עיני** בוויקישיתוף
* עופר עיני, ברשת החברתית אקס (טוויטר)
* אתר הבחירות של עופר עיני, רשימת כולנו-סלע
* חיים ביאור, עופר עיני נבחר לראשות ההסתדרות במקום פרץ, באתר הארץ, 23 בדצמבר 2005
* שוקי שדה, החיים הטובים של יו"ר ההסתדרות עופר עיני, באתר TheMarker‏, 22 במאי 2009
* שי ניב, ‏עופר עיני: "נתניהו לא יקבל שקל מכספם של העובדים", באתר גלובס, 17 בינואר 2013
* חיים ביאור, טלי חרותי-סובר, צבי זרחיה, אבי בר-אלי, אחרי 8 שנים: יו"ר ההסתדרות, עופר עיני, יפרוש מתפקידו ב-1 בפברואר, באתר הארץ, 5 בנובמבר 2013
* אתר למנויים בלבד סמי פרץ, רותם שטרקמן, חיים ביאור, עיני: לא הולך לפוליטיקה, לא שולל עסקים; "אין לי חובות, רק משכנתא של 2 מיליון שקל", באתר TheMarker‏, 7 בנובמבר 2013
* ד"ר גיל אבנימלך, האם עופר עיני יהפוך למנהיג כלכלי-חברתי ברמה הלאומית?, מתוך פורטל יזמות חברתית של הקריה האקדמית אונו
* תחקיר עופר עייני, בבלוג של רביב דרוקר
* טלי ציפורי ושי ניב, ‏עופר עיני ורוית דום - העסקים, הפוליטיקה, הרגולציה ומי שמחבר ביניהם, באתר גלובס, 7 בנובמבר 2013
* אתר למנויים בלבד רותם שטרקמן, שרון שפורר, מפגן הכוח והעושר של מנהיג הפועלים - ואיך זה קשור למצב העובדים והמשק?, באתר TheMarker‏, 10 באוקטובר 2014

הערות שוליים
------------

1. ↑  טלי ציפורי ושי ניב, ‏עופר עיני ורוית דום, באתר גלובס, 7 בנובמבר 2013
2. ↑  ארי ליבסקר, יותר מאלף מוזמנים בחתונתם של עופר עיני ורוית דום, באתר כלכליסט, 20 בספטמבר 2014
3. ↑  תוצאות הבחירות ב-2012 באתר ועדת הבחירות
4. ↑  בילי פרנקל, עופר עיני הודיע: אני פורש ב-1 בפברואר, באתר ynet, 5 בנובמבר 2013
5. ↑  יובל בגנו ומשה כהן, ‏נבחר לכהונה נוספת: ארנון בר-דוד ניצח בבחירות להסתדרות, באתר מעריב אונליין, 25 במאי 2022
6. ↑  "איך הפך עופר עיני לפופולרי כל כך? הוא לא - אלא אם כן מחשיבים בוטים". *הארץ*. נבדק ב-2022-10-04.
7. ↑  נדב צנציפר, הבולדוזר מתחיל לעבוד, באתר ynet, 4 באוגוסט 2014
8. ↑  תומר ורון, חוצה את הקווים: הנהלת דיסקונט שכרה את עופר עיני כיועץ לענייני עובדים, באתר כלכליסט, 2 באוקטובר 2014
9. 1 2  אתר למנויים בלבד שוקי שדה, עופר עיני ייעץ לחברת פז בהתמודדותה מול ועד העובדים, תמורת חצי מיליון שקל, באתר TheMarker‏, 18 באפריל 2022
10. ↑  גולן חזני, סלקום מתחמשת בעופר עיני לקראת המו"מ מול העובדים, באתר כלכליסט, 22 באוקטובר 2019
11. ↑  ענת רואה, המספרים מאחורי עסק שיווק הגז של עופר עיני ושרגא ברוש נחשפים, באתר כלכליסט, 1 בדצמבר 2021
12. ↑  אמיתי גזית, עופר עיני מצא עוד ג'וב: נשיא קרן לחסרי ניסיון בנדל"ן, באתר כלכליסט, 23 בינואר 2017

| יושבי ראש ההתאחדות לכדורגל בישראל |
| --- |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| אורי נדב | בן ציון פט | חיים גלובינסקי | יצחק זאבי | יוסף ענבר | יצחק זאבי | יצחק פנאי | מנחם הלר | יצחק זאבי | זאב בר-סבר | מיכאל אלמוג |
| 1950 - 1954 | 1954 - 1956 | 1954 - 1956 | 1957 - 1959 | 1959 | 1959 - 1963 | 1964 | 1964 - 1970 | 1970 - 1972 | 1972 - 1973 | 1973 - 1982 |
| חיים הברפלד | שאול סווירי | חיים הברפלד | עזריקם מילצ'ן | גברי לוי | איצ'ה מנחם | אבי לוזון | עופר עיני | משה זוארץ | אורן חסון | משה זוארץ |
| 1980 - 1985 | 1985 - 1992 | 1992 - 1993 | 1993 - 1996 | 1996 - 2003 | 2003 - 2007 | 2007 - 2014 | 2014 - 2018 | 2018 - 2019 | 2019 - 2022 | 2022 |

 |


| מזכירי ההסתדרות |
| --- |
| 

|  |
| --- |
| דוד זכאי • דוד בן-גוריון • דוד רמז • יוסף שפרינצק • פנחס לבון • מרדכי נמיר • פנחס לבון • אהרן בקר • יצחק בן-אהרן • ירוחם משל • ישראל קיסר • חיים הברפלד • חיים רמון • עמיר פרץ • עופר עיני • אבי ניסנקורן • ארנון בר-דוד |

 |